Document ID: 32014R1150

REGOLAMENT (UE) Nru 1150/2014 TAL-PARLAMENT EWROPEW U TAL-KUNSILL
tad-29 ta' Ottubru 2014
li jemenda r-Regolament (UE) Nru 374/2014 dwar it-tnaqqis jew l-eliminazzjoni ta' dazji doganali fuq oġġetti li joriġinaw fl-Ukraina
IL-PARLAMENT EWROPEW U L-KUNSILL TAL-UNJONI EWROPEA,
Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 207(2) tiegħu,
Wara li kkunsidraw il-proposta mill-Kummissjoni Ewropea,
Wara t-trażmissjoni tal-abbozz tal-att leġiżlattiv lill-parlamenti nazzjonali,
Waqt li jaġixxu skont il-proċedura ordinarja leġiżlattiva (1),
Billi:
(1)
L-Ukraina hija pajjiż sieħeb ta' prijorità fil-Politika Ewropea tal-Viċinat u s-Sħubija tal-Lvant. L-Unjoni Ewropea ilha tfittex relazzjoni aktar mill-viċin mal-Ukraina fid-dawl tal-assoċjazzjoni politika u l-integrazzjoni ekonomika ta' din tal-aħħar mal-Unjoni. F'dak ir-rigward, bejn l-2007 u l-2011, l-Unjoni u l-Ukraina nnegozjaw il-Ftehim ta' Assoċjazzjoni bejn l-Unjoni Ewropea u l-Istati Membri tagħha minn naħa waħda, u l-Ukraina, min-naħa l-oħra (2), (Ftehim ta' Assoċjazzjoni), li jinkludi Żona ta' Kummerċ Ħieles Approfondita u Komprensiva (DCFTA), li kien ġie inizjalat miż-żewġ partijiet fis-27 ta' Ġunju 2014. Skont id-dispożizzjonijiet tad-DCFTA, l-Unjoni u l-Ukraina għandhom jistabbilixxu żona ta' kummerċ ħieles tul perijodu tranżitorju ta' massimu ta' 10 snin, li jibda mid-dħul fis-seħħ tal-Ftehim ta' Assoċjazzjoni, skont l-Artikolu XXIV tal-Ftehim Ġenerali dwar it-Tariffi u l-Kummerċ tal-1994.
(2)
Fid-dawl ta' sfidi għas-sigurtà, politiċi u ekonomiċi mingħajr preċedent li qed tiffaċċja l-Ukraina, u biex jingħata appoġġ lill-ekonomija tagħha, ġie deċiż li l-implimentazzjoni tal-Iskeda tal-Konċessjonijiet stabbilita fl-Anness I-A tal-Ftehim ta' Assoċjazzjoni tiġi antiċipata permezz tal-preferenzi kummerċjali awtonomi previsti fir-Regolament (UE) Nru 374/2014 tal-Parlament Ewropew u tal-Kunsill (3). Fid-dawl tal-isfidi li l-Ukraina għadha qed tiffaċċja, l-applikazzjoni tar-Regolament (UE) Nru 374/2014 għandha tiġi estiża sal-31 ta' Diċembru 2015. Għall-fini ta' prevedibbiltà, id-dazji doganali u l-aċċess għall-kwoti tariffarji għall-perijodu estiż għandhom jibqgħu l-istess bħal dawk għall-2014.
(3)
L-Artikolu 2 tal-Ftehim ta' Assoċjazzjoni jipprevedi li r-rispett għall-prinċipji demokratiċi, id-drittijiet tal-bniedem u l-libertajiet fundamentali u r-rispett għall-prinċipju tal-istat tad-dritt jikkostitwixxu elementi essenzjali ta' dak il-Ftehim. Barra minn hekk, jipprovdi li l-promozzjoni tar-rispett għall-prinċipji ta' sovranità u integrità territorjali, l-invjolabbiltà tal-fruntieri u l-indipendenza, kif ukoll il-ġlieda kontra l-proliferazzjoni tal-armi tal-qerda tal-massa, materjali relatati u l-mezzi ta' kunsinna tagħhom jikkostitwixxu wkoll elementi essenzjali ta' dak il-Ftehim. Il-preferenzi awtonomi previsti taħt ir-Regolament (UE) Nru 374/2014 għandhom ikunu wkoll soġġetti għar-rispett għal dawk l-istess prinċipji mill-Ukraina. Bil-għan li r-Regolament (UE) Nru 374/2014 jiġi allinjat mal-prattika kummerċjali tal-Unjoni u strumenti ta' politika oħra tal-UE, huwa xieraq li tiddaħħal il-possibbiltà li l-preferenzi jiġu temporanjament sospiżi f'każ ta' nuqqas ta' osservanza tal-prinċipji fundamentali tad-drittijiet tal-bniedem, id-demokrazija u l-istat tad-dritt mill-Ukraina.
(4)
Fid-dawl tal-urġenza tal-kwistjoni, jeħtieġ li jsir provvediment għal eċċezzjoni fuq il-perijodu ta' tmien ġimgħat imsemmi fl-Artikolu 4 tal-Protokoll Nru 1 dwar ir-rwol tal-parlamenti nazzjonali fl-Unjoni Ewropea, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea,
ADOTTAW DAN IR-REGOLAMENT:
Artikolu 1
Ir-Regolament (UE) Nru 374/2014 huwa emendat kif ġej:
(1)
L-Artikolu 1 hu sostitwit b'dan li ġej:
“Artikolu 1
Arranġamenti preferenzjali
Dazji doganali fuq prodotti li joriġinaw fl-Ukraina għandhom jitnaqqsu jew jiġu eliminati skont l-Anness I. Fejn issir referenza fl-Anness I għal kategoriji tal-fażijiet, ir-rata bażika tad-dazji għall-2014 u l-2015 għandha tiġi eliminata f'każ ta' kategorija tal-fażi 0 u għandha titnaqqas b'25 % fil-każ ta' kategorija tal-fażi 3, b'16,7 % fil-każ ta' kategorija tal-fażi 5 u b'12,5 % fil-każ tal-kategorija tal-fażi 7.”
;
(2)
Fl-Artikolu 2, jiżdied il-punt li ġej:
“(e)
rispett tal-prinċipji demokratiċi, id-drittijiet tal-bniedem u l-libertajiet fundamentali u r-rispett tal-prinċipju tal-istat tad-dritt previsti fl-Artikolu 2 tal-Ftehim ta' Assoċjazzjoni (*).
(*) ĠU L 161, 29.5.2014, p. 3.”" 						
;
(3)
Fl-Artikolu 7, it-tieni paragrafu huwa sostitwit b'dan li ġej:
“Għandu japplika sal-31 ta' Diċembru 2015.”
;
(4)
L-Annessi II u III huma sostitwiti bit-test stabbilit rispettivament fl-Annessi I u II għal dan ir-Regolament,
Artikolu 2
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Huwa għandu japplika mit-2 ta' Novembru 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, id-29 ta' Ottubru 2014.

Labels: 3
18